**Predkladacia správa**

Ministerstvo financií SR predkladá návrh zákona, ktorým sa mení a dopĺňa zákon č. 357/2015 Z. z. o finančnej kontrole a audite a o zmene a doplnení niektorých zákonov a ktorým sa menia a dopĺňajú niektoré zákony (ďalej len „návrh zákona“) ako iniciatívny návrh.

Návrhy na zmeny a doplnenia vyplývajú predovšetkým z aplikačnej praxe a majú za cieľ zefektívniť postup výkonu finančnej kontroly a auditu a naďalej podporovať hospodárne, efektívne, účelné a účinné využívanie verejných financií. Prijatím návrhu zákona sa do systému finančnej kontroly a auditu zapracujú zmeny súvisiace najmä s podnetmi, ktoré boli od účinnosti zákona Ministerstvu financií SR predkladané zo strany fyzických osôb alebo právnických osôb vykonávajúcich finančnú kontrolu alebo audit, a ktoré vyplynuli zo samotnej činnosti sekcie auditu a kontroly Ministerstva financií SR.

V návrhu zákona sa jednoznačnejšie a zrozumiteľnejšie definujú možnosti vyjadrenia osôb vykonávajúcich základnú finančnú kontrolu a začatie administratívnej finančnej kontroly sa rozširuje aj o prvý úkon oprávnenej osoby voči povinnej osobe. Taktiež sa zavádza možnosť zastavenia finančnej kontroly alebo auditu z dôvodov hodných osobitného zreteľa. V rámci procesných pravidiel výkonu finančnej kontroly a auditu sa upravuje systém následného monitorovania a overovania prijatých opatrení, a to za účelom zefektívnenia overenia povinností súvisiacich s prijatím a splnením opatrení prijatých na nápravu zistených nedostatkov a na odstránenie príčin ich vzniku. Medzi ďalšie zmeny patrí aj špecifikácia procesu hodnotenia kvality vykonávania finančnej kontroly a auditu, ktoré sa zameriava najmä na procesnú stránku výkonu finančnej kontroly a auditu a ich súlad s platnou legislatívou.

Upravuje sa zloženie Výboru pre vnútorný audit a vládny audit a jeho kompetencie, a to najmä v oblasti vzdelávania vnútorných a vládnych audítorov. Ďalšie zmeny sa týkajú procesu oznamovania podozrení zo spáchania trestného činu, priestupku alebo zo spáchania iného správneho deliktu príslušným orgánom a lehôt na uloženie pokuty.

Prijatie návrhu zákona nebude mať vplyv na rozpočet verejnej správy, podnikateľské prostredie, na informatizáciu spoločnosti, sociálne vplyvy ani vplyvy na životné prostredie, a ani vplyvy na služby verejnej správy pre občana. Návrh zákona nebol predmetom predbežného pripomienkového konania.

Návrh zákona nie je predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Navrhuje sa účinnosť od 1. januára 2019, okrem čl. II bodov 1, 2, 4 a 8 návrhu zákona, ktoré nadobúdajú účinnosť 1. januára 2020, so zohľadnením dostatočnej legisvakačnej lehoty.

Návrh zákona bol predmetom medzirezortného pripomienkového konania v dňoch 31. mája 2018 až 20. júna 2018 a na rokovanie Legislatívnej rady vlády SR sa predkladá bez rozporov.